יואב בן-חלב

יואב בן-חלב היה דמות מצוירת ישראלית שהופיעה במדורי הקומיקס של דבר לילדים והארץ שלנו מאת הצייר "גור", שהוא הצייר אנטול גורביץ'. יצירת הדמות הייתה למעשה פרסומת עקיפה לעידוד שתיית חלב בשנות ה-60 וה-70 של המאה ה-20 ואף מומנה בשיתוף המועצה לשיווק חלב בישראל. יואב נחשב לגיבור הקומיקס העברי הראשון.

יואב היה ילד בלונדיני בן עשר, עם כובע טמבל וחולצת פסים. הוא שאב את כוחותיו הגופניים והמנטליים משתיית "שתי כוסות חלב טהור". בראשיתם, היו הסיפורים פשוטים מאוד. עם הזמן הסיפורים נהיו מורכבים, אלימים ומוזרים יותר. בעקבות התכנים שלא התאימו לגיל הצעיר, הצייר הוחלף ודמותו הוחלפה בדמות "דרור הגיבור". דרור הוצג כחברו של יואב, אך היה מעודן יותר. הוא הקפיד יותר על לבושו ושאב את כוחותיו משתיית חלב עם תרכיז. בשנות ה-70 יואב חזר בגרסה שחורת-שיער, שלא הצליחה לשחזר את תהילת העבר. סיפוריו היו בנאליים ביחס לעלילות המקוריות. בשנת 1998 הוא חזר כדמות משנה בסדרה "יובב בן חלב – דור ההמשך" שיצרו איתי רייכר, אודי שפירא ויובל רוביצ'ק ופורסמה בעיתון "ערוץ הילדים". היא עסקה בבנו של יואב, יובב, שמנצל את כוחותיו למען הצלחה בבית הספר. הסדרה הופסקה לאחר שנתיים.

קישורים חיצוניים

 אלי אשד, צחי פרבר (עורך), גלית גאון (אוצרת), קומיקס עברי: השנים הראשונות (פרק א') (עמ' 45), המוזיאון הישראלי לקריקטורה וקומיקס, חולון, 2008
אלי אשד, מיואב בן חלב ועד סברמן, באתר האגודה הישראלית למדע בדיוני ולפנטסיה, 26 באוגוסט 2001

הערות שוליים 

דמויות מתוך קומיקס ישראלי
ילדים בדיוניים
גיבורי-על
חלב